b'\n_START_ARTICLE_\nVapaan Syyrian armeija\n_START_SECTION_\nPerustaminen\n_START_PARAGRAPH_\nRyhm\xc3\xa4n perusti seitsem\xc3\xa4n maan puolustusvoimista loikannutta upseeria , jotka liittoutuivat vastarintaliikkeen kanssa taistelemaan Ba\xc5\xa1ar al-Assadin hallintoa vastaan. Ryhm\xc3\xa4n muodostuminen ilmoitettiin 29 hein\xc3\xa4kuuta 2011 internetvideona jossa univormuiset loikkarit kutsuivat muita sotilaita loikkaamaan ja liittym\xc3\xa4\xc3\xa4n heihin. 17. tammikuuta 2012 sen muonavahvuudeksi ilmoitettiin 40\xc2\xa0000 miest\xc3\xa4, kukin yhten\xc3\xa4isen johdon alaisuudessa.\n_START_SECTION_\nLuonne\n_START_PARAGRAPH_\nFSA koostui alusta asti monista paikallisista yksik\xc3\xb6ist\xc3\xa4. Sis\xc3\xa4llissodan alkuvuosina moni kapinallisryhm\xc3\xa4 sanoi toimivansa FSA:n lipun alla, vaikka ei ollut j\xc3\xa4rjest\xc3\xb6n johdon komennossa. FSA:n merkitys pieneni melko nopeasti. Syyn\xc3\xa4 t\xc3\xa4h\xc3\xa4n oli islamististen taistelijaryhmien nousu.\n_START_SECTION_\nUlkomaalainen tuki ja rahoitus\n_START_PARAGRAPH_\nRyhm\xc3\xa4n komentaja on vaatinut ulkovaltojen ilmaiskuja Syyrian strategisiin kohteisiin. Vapaan Syyrian armeija k\xc3\xa4rsi vuonna 2012 vakavasta asepulasta. Vapaan Syyrian armeijaa rahoittaa etup\xc3\xa4\xc3\xa4ss\xc3\xa4 Saudi-Arabia, Qatar ja Yhdistyneet Arabiemiraatit. Maita yhdist\xc3\xa4\xc3\xa4 Syyrian virallisen hallinnon vastustus. Yhdysvallat ilmoitti huhtikuussa 2012 my\xc3\xb6s liittyv\xc3\xa4n kapinallisryhm\xc3\xa4\xc3\xa4 suoraan varustavien ja rahoittavien valtioiden joukkoon. Kes\xc3\xa4kuussa 2013 Yhdysvallat ilmoitti antavansa suoraa sotilaallista apua kapinallisarmeijalle, koska Syyrian hallitus k\xc3\xa4ytt\xc3\xa4\xc3\xa4 kemiallisia aseita.\n_START_SECTION_\nVihollisen syd\xc3\xa4nten sy\xc3\xb6nti\n_START_PARAGRAPH_\nInternetiin levitettiin maaliskuussa vuonna 2013 video, jossa Homsissa taistelevan Vapaan Syyrian armeijan osan Farouqin prikaatin Abu Sakkarina tunnettu perustaja kaivaa kuolleelta hallituksen sotilaalta syd\xc3\xa4men ja keuhkoa ja sy\xc3\xb6 keuhkosta palan. Abu Sakkar, jonka syntym\xc3\xa4nimi on Khalid al-Hamad, ei pahoitellut j\xc3\xa4lkik\xc3\xa4teen tekoaan, jonka sanoi olevan kosto hallitusta tukevien sabiha-joukkojen harrastamista kidutuksista. Sakkar kertoi Time-lahdelle, ett\xc3\xa4 sotilaan k\xc3\xa4nnyk\xc3\xa4st\xc3\xa4 l\xc3\xb6ytyi alaston nainen ja lapsi, joita n\xc3\xb6yryytet\xc3\xa4\xc3\xa4n pistelem\xc3\xa4ll\xc3\xa4 kepein. Er\xc3\xa4\xc3\xa4n Sakkarin taistelijan mukaan hallituksen joukot olisivat raiskanneet ja tappaneet Sakkarin sukulaisnaisen.\n_START_SECTION_\nAlueellinen eteneminen\n_START_PARAGRAPH_\nFSA ja sen liittolaiset eteniv\xc3\xa4t vuonna 2014 Etel\xc3\xa4-Syyriassa. 2014 FSA sai vastaansa \xc3\xa4\xc3\xa4risunnalaisena pidetyn Isis:in, joka pyrki luomaan kalifaatin Syyriaan ja Irakiin._NEWLINE_Helmikuussa 2015 Vapaan Syyrian armeija onnistui h\xc3\xa4\xc3\xa4t\xc3\xa4m\xc3\xa4\xc3\xa4n islamistiryhmittym\xc3\xa4t pohjoisen suurkaupunki Alepposta ja otti sen p\xc3\xa4\xc3\xa4osin hallintaansa. Vastaavasti uutisoitiin ryhmittym\xc3\xa4n onnistuneen liittolaisineen h\xc3\xa4\xc3\xa4t\xc3\xa4m\xc3\xa4\xc3\xa4n \xc3\xa4\xc3\xa4ri-islamistitaistelijat pois luoteisesta maakuntakeskus Idlibist\xc3\xa4 ymp\xc3\xa4rist\xc3\xb6ineen, p\xc3\xa4\xc3\xa4osin koko maakunnasta. J\xc3\xa4rjest\xc3\xb6 oli my\xc3\xb6s kertonut pyrkiv\xc3\xa4ns\xc3\xa4 noudattamaan Geneven sopimuksia sotilaallisessa toiminnassaan ja perehdytt\xc3\xa4v\xc3\xa4ns\xc3\xa4 uudet taistelijansa n\xc3\xa4ihin sodan s\xc3\xa4\xc3\xa4nt\xc3\xb6ihin. J\xc3\xa4rjest\xc3\xb6\xc3\xa4 pidet\xc3\xa4\xc3\xa4nkin suhteellisen maltillisena sotilaallisena ryhm\xc3\xa4n\xc3\xa4.'